Suomen aarre

**Suomen aarre** on Aleksi Michelssonin ja Joonas Tupalan kehittämä ja Pelikon ja Martinexin julkaisema lautapeli, joka on Suomi-versio yhtiöiden aiemmista peleistä Afrikan tähti ja Inkan aarre. Peli julkaistiin vuonna 2025. Pelin ideana on löytää Suomen aarre ja viedä se lähtöympyrään.

## Pelilauta
Pelilauta koostuu Inkan Aarteen tavoin neljästä palasta, jotka yhdistetään kuten palapelissä, toisin kuin Afrikan tähdessä, jossa pelilauta on taitettava. Pelilauta on Suomen kartta, johon on piirretty erilaisia Suomen luontoon ja kulttuuriin liittyviä kuvia, kuten eläimiä ja metsää.

## Aarrekiekot
Pelissä on yhteensä 33 pahvista aarrekiekkoa:

* Lähtökiekko - lähtöpaikan ilmaiseva kiekko, jota ei sekoita, vaan asetetaan lähtökaupungin ympyrään. Samaan ympyrään ei aseteta toista kiekkoa.
* Tyhjä kiekko 11 + 1 (vara) kpl - hyödytön pelimerkki, josta ei tapahtu mitään
* Reppu 5 kpl - jos Suomen aarre on löytynyt, repun löytänyt voittaa päästessään ensimmäisenä lähtöympyrään.
* Fillari 2 kpl - siirtyminen valittuun kaupunkiin saman vuoron aikana. Jos kaupungissa on vielä kiekko, sen saa avata vasta seuraavalla vuorolla.
* Itikka 3 kpl - pelaaja menettää kaikki rahansa
* Mustikka 4 kpl - 300 pesoa
* Kantarelli 3 kpl - 600 pesoa
* Lakka 2 kpl - 1000 pesoa
* Suomen aarre 1 kpl - ei mikään tietty asia, vaan pelaajan mielestä Suomen kaunein ja kallisarvoisin paikka. Pelin voittaa, kun siitä on päässyt kertomaan lähtöpisteeseen.

## Pelin säännöt
Ennen peliä lähtökiekko ja ylimääräinen tyhjä kiekko erotetaan aarrekiekoista. Lähtökiekko asetetaan vapaavalintaiseen punaiseen ympyrään, esimerkiksi pelipaikkaa lähimpänä olevaan ympyrään. Sitä ei kuitenkaan saa asettaa erillisiin luonnonmaisemiin eli Saaristoon, Pallakseen, Karhunkierrokseen tai Saimaaseen. Loput aarrekiekot sekoitetaan ja asetetaan nurin päin pelilaudan muihin punaisiin ympyröihin. Pelaajat aloittavat lähtökiekon kohdalta ja saavat aloitusrahaa 300. Suurimman silmäluvun arpakuutiolla saanut aloittaa, ja peli jatkuu myötäpäivään.

Pelilaudalla edetään heittämällä noppaa ja liikkuu joko ilmaista maantietä (valkoinen tie musilla pisteillä) tai 100 rahaa maksavaa vesireittiä (sininen tie tummansinisillä pisteillä) pitkin. Vesireitille mennessä maksetaan ennen sinne siirtymistä ja samalla maksulla saa liikkua vesireitillä niin kauan kuin sellaisella pysyy eikä satamien (rantaympyrä) ohittaminen tai niihin pysähtyminen aiheuta uutta maksua matkan jatkuessa vesireitillä. Rahattomana vesireitillä saa liikkua kaksi askelta vuorossa ilman nopan heittoa. Jos pelaaja päätyy punaiseen ympyrään, hän saa pysähtyä ilmankin tasalukua ja kääntää nappulan maksamalla 100 rahaa tai heittämällä arpakuutiolla nelosen, viitosen tai kuutosen.

Jos pelaaja on vuoron alkaessa punaisessa ympyrässä, josta menee punainen viiva toiseen ympyrään, hän voi 300 maksamalla siirtyä punaista viivaa pitkin seuraavaan ympyrään noppaa heittämättä. Tämä on Afrikan tähdestä ja Inkan aarteesta poiketen junamatka.

Pelilaudalla on neljä erityistä luonnonmaisemaa (Saaristo, Pallas, Karhunkierros ja Saimaa), jotka ovat umpikujia. Kunkin päätösympyrään ensimmäisenä päässyt saa pankista 200 rahaa.

Pelilaudalla on myös kolme sinisellä ympyröityä pistettä, jollaiseen pysähtyessään pelaaja jää nauttimaan kyseisen kohdan saunan löylyistä. Näistä pisteistä pääsee pois vain heittämällä nopalla silmäluvun yksi tai kaksi.

Suomen aarteen löydyttyä, sen löytäjä matkaa takaisin lähtöympyrään voittaakseen pelin. Muut pelaajat voivat vielä voittaa löytämällä repun ja ehtimällä sinne ensin.

## Pelilaudalla esiintyvät paikannimet

* Hamina
* Halti
* Hanko
* Helsinki
* Inari
* Jyväskylä
* Kajaani
* Kalajoki
* Karhunkierros

* Korvatunturi
* Kuopio
* Kuusamo
* Maarianhamina
* Oulu
* Pallas
* Pori
* Rovaniemi
* Saaristo

* Saimaa
* Savonlinna
* Seinäjoki
* Sodankylä
* Tampere
* Tornio
* Turku
* Utsjoki
* Vaasa

## Lähteet

## Aiheesta muualla
* Suomen aarre Pelikon verkkosivuilla
* Suomen aarre Pelikon verkkosivuilla: Klassikkopeli Afrikan tähti® on siirtynyt Suomen kartalle.
* Suomen aarre Martinexin verkkosivuilla